Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τον καθορισμό των πριμοδοτήσεων και των κατωφλίων εγγύησης για τον καπνό σε φύλλα κατά ομάδα ποικιλιών, κατά κράτος μέλος και για τις συγκομιδές των ετών 2002, 2003 και 2004 καθώς και με την τροποποίηση του κανονισμού (ΕΟΚ) αριθ. 2075/92

(Yποβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 16 Μαΐου 2001, η Επιτροπή εξέδωσε την ανακοίνωση «Αειφόρος ανάπτυξη στην Ευρώπη για ένα καλύτερο κόσμο: στρατηγική της Ευρωπαϊκής Ένωσης υπέρ της αειφόρου ανάπτυξης» (COM(2001) 264 τελικό).

Μεταξύ των μέτρων σε επίπεδο Κοινότητας που αποβλέπουν στον περιορισμό των κινδύνων για τη δημόσια υγεία, στο έγγραφο αυτό προβλέπονται: "Επαναπροσανατολισμός της κοινής γεωργικής πολιτικής έτσι ώστε αντί της ποσότητας οι ενισχύσεις να ανταμείβουν μάλλον πρακτικές και προϊόντα υγιή και καλής ποιότητας. μετά το πέρας της αξιολόγησης του καθεστώτος για τον καπνό που θα λάβει χώρα το έτος 2002, αναπροσαρμογή του καθεστώτος αυτού έτσι ώστε να καταστεί δυνατός προοδευτικά ο περιορισμός των επιδοτήσεων, με ταυτόχρονη εισαγωγή μέτρων προοριζόμενων να αναπτύξουν νέες πηγές εισοδήματος και οικονομικής δραστηριότητας για τους παραγωγούς και το εργατικό δυναμικό και θέσπιση προς το σκοπό αυτό ημερομηνίας που θα αντιστοιχεί σε προθεσμία όχι μακρά".

Το άρθρο 26 του κανονισμού (ΕΟΚ) αριθ. 2075/92 του Συμβουλίου, της 30ής Ιουνίου 1992, για την κοινή οργάνωση αγοράς του ακατέργαστου καπνού [1] προβλέπει την υποβολή στο Κοινοβούλιο και στο Συμβούλιο έκθεσης με αντικείμενο τη λειτουργία της ΚΟΑ πριν από την 1η Απριλίου 2002. Για την ημερομηνία αυτή είναι δυνατή η υποβολή έκθεσης μόνο με βάση τα δεδομένα τα οποία έχουν κοινοποιηθεί από τα κράτη μέλη σχετικά με τη συγκομιδή του έτους 1999 και εν μέρει για τη συγκομιδή του έτους 2000.

[1] ΕΕ L 215 της 30.07.1992, σ. 70. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1336/2000 (ΕΕ L 154 της 27.06.2000, σ. 2).

Όμως, στο πλαίσιο της συστηματικής αξιολόγησης των γεωργικών μέτρων, η Επιτροπή δρομολόγησε μελέτη αξιολόγησης της ΚΟΑ του ακατέργαστου καπνού η οποία αναμένεται ότι θα δώσει τη δυνατότητα να καταρτισθεί απολογισμός των επιπτώσεων της κοινοτικής νομοθεσίας στον τομέα του ακατέργαστου καπνού. Τα συμπεράσματα αναμένονται στο τέλος του έτους 2002.

Στη βάση αυτή, κατά το πρώτο τρίμηνο του έτους 2003 θα υποβληθεί πρόταση στην οποία θα ακολουθούνται οι κατευθυντήριες γραμμές της ανακοίνωσης της Επιτροπής.

Σε αυτό το πλαίσιο, η παρούσα πρόταση κανονισμού του Συμβουλίου έχει ως αντικείμενο τον καθορισμό των πριμοδοτήσεων και των κατωφλίων εγγύησης για την προσεχή τριετή περίοδο καθώς και την τροποποίηση ορισμένων διατάξεων της κοινής οργάνωσης αγοράς του καπνού.

A. Ο καθορισμός των ποσών των πριμοδοτήσεων και των κατωφλίων για τις συγκομιδές των ετών 2002, 2003 και 2004

Για τους λόγους που εκτέθηκαν, η πρόταση καλύπτει το χρονικό διάστημα τριών ετών που είναι αναγκαίο για την ολοκλήρωση της ήδη σε εξέλιξη μελέτης αξιολόγησης, την έκδοση νέων κατευθυντηρίων γραμμών για τη μεταρρύθμιση του τομέα και τη θέση σε εφαρμογή του μηχανισμού μετάβασης όσον αφορά τον τομέα.

Η ομάδα ποικιλιών V παρουσιάζει σοβαρές δυσκολίες διάθεσης στην αγορά και αναλήφθηκε σημαντική συνοδευτική ενέργεια για την εγκατάλειψη της καλλιέργειας. Είναι σκόπιμη η δράση κατά τρόπο συνεκτικό και στο επίπεδο του ποσού της πριμοδότησης, προκειμένου να δοθεί στους παραγωγούς κίνητρο είτε να προχωρήσουν σε μετάβαση προς άλλες ποικιλίες με ευνοϊκότερες δυνατότητες εμπορικής διάθεσης είτε να εγκαταλείψουν την παραγωγή του καπνού προσφεύγοντας στο πρόγραμμα εξαγοράς ποσοστώσεων. Για τις υπόλοιπες ομάδες ποικιλιών προτείνεται ο καθορισμός των ποσών των πριμοδοτήσεων στο ίδιο επίπεδο με εκείνο της συγκομιδής έτους 2001.

Πάντως, αν ληφθεί υπόψη η πρόταση σχετικά με αύξηση της παρακράτησης για το Ταμείο του καπνού (βλέπε σημείο Β), από το έτος 2003 θα όλες οι πριμοδοτήσεις οι εισπραττόμενες από τους παραγωγούς θα υποστούν συμπληρωματική μείωση κατά 1% το 2003 και κατά 3% το 2004.

Όσον αφορά τα κατώφλια εγγύησης, η πρόταση αποτελεί το αποτέλεσμα διπλής δράσης:

- επικαιροποίηση της κατατομής της παραγωγής σε συνάρτηση προς τις αιτούμενες μεταφορές στο εσωτερικό του κατωφλίου εγγύησης κατά τις τρεις τελευταίες περιόδους εμπορίας, οι οποίες έδωσαν τη δυνατότητα αναπροσανατολισμού της παραγωγής προς ποικιλίες περισσότερο ζητούμενες από την αγορά,

- αναπροσαρμογή των ποσοτήτων κατά τρόπο επιλεκτικό σε σχέση με τη χρησιμοποίηση που διαπιστώθηκε κατά τα τελευταία έτη και τη ζήτηση της αγοράς, ιδίως για τις ομάδες ποικιλιών Ι, ΙΙ, ΙΙΙ και V, προκειμένου να ληφθούν υπόψη οι τάσεις παραγωγής και κατανάλωσης που καταγράφηκαν κατά τα τελευταία έτη με σκοπό την παγίωση κάποιας ισορροπίας μεταξύ της ζήτησης και της προσφοράς των καπνών αυτών.

Η μείωση των κατωφλίων εγγύησης θα δώσει τη δυνατότητα να εξοικονομηθούν στον προϋπολογισμό 31,4 εκατομμύρια ευρώ.

Β. Οι τροποποιήσεις του κανονισμού (ΕΟΚ) αριθ. 2075/92

Η τροποποίηση της παραγράφου 5 του άρθρου 6 έχει σκοπό να προσφέρει στα κράτη μέλη τη δυνατότητα εφαρμογής του συστήματος πλειστηριασμών για μία μόνο ομάδα ποικιλιών. Όντως το σύστημα αυτό, το οποίο θα ήταν δυνατόν να επιτρέψει να επιδιώκεται, ιδίως για ορισμένες ομάδες ποικιλιών, ο στόχος αισθητής βελτίωσης των τιμών εμπορίου, δεν έχει χρησιμοποιηθεί από τα κράτη μέλη παραγωγής λόγω, ιδίως, της πολυπλοκότητας που συνεπάγεται η γενίκευση του μηχανισμού σε όλες τις ομάδες ποικιλιών. Η προτεινόμενη τροποποίηση δίνει τη δυνατότητα περιορισμού της εφαρμογής των δημοπρασιών σε μία μόνο ομάδα ποικιλιών.

Το εθνικό απόθεμα δημιουργήθηκε για να ευνοηθεί η αναδιάρθρωση της παραγωγής, με ενθάρρυνση της συγκέντρωσης και τη δημιουργία αποτελεσματικότερων μηχανισμών εκμετάλλευσης. Το εθνικό απόθεμα, που τροφοδοτείται από εισφορά ποσοστώσεων μεταξύ 0,5 % και 2 %, δεν κινητοποίησε την αναγκαία ελάχιστη κρίσιμη μάζα ώστε να δοθεί αποτελεσματική επιτάχυνση στην αναδιάρθρωση των εκμεταλλεύσεων σε ένα τομέα ήδη σε κατάσταση οικονομικής και κοινωνικής ύφεσης. Αντίθετα, ο μηχανισμός της εισφοράς και της διανομής έχει δημιουργήσει σε εθνικό επίπεδο νέα διοικητική και λειτουργική επιπλοκή η οποία απέβη σε βάρος των παραγωγών. Κατόπιν τούτου ενδείκνυται η απλούστευση του καθεστώτος με κατάργηση του μέτρου του εθνικού αποθέματος.

Το κοινοτικό ταμείο του καπνού είχε δημιουργηθεί για να αναπτυχθεί η γεωπονική έρευνα για παραγωγή ολιγότερο επιβλαβή και περισσότερο συμβατή με το περιβάλλον καθώς και προκειμένου να τεθούν σε εφαρμογή ενέργειες πληροφόρησης σχετικά με τα επιβλαβή αποτελέσματα των προϊόντων του καπνού. Αφενός, η πείρα που αποκτήθηκε έδειξε ότι στον τομέα της γεωπονικής έρευνας η κοινοτική διάσταση δεν προσφέρει επαρκή προστιθέμενη αξία η οποία θα ήταν δυνατόν να δικαιολογήσει και να αντισταθμίσει την πολυπλοκότητα διαχείρισης ενεργειών του είδους αυτού σε κοινοτικό επίπεδο. Αφετέρου, η ανακοίνωση της Επιτροπής «Αειφόρος ανάπτυξη στην Ευρώπη για έναν καλύτερο κόσμο: στρατηγική της Ευρωπαϊκής Ένωσης υπέρ της αειφόρου ανάπτυξης» (COM(2001) 264 τελικό), προβλέπει τα ακόλουθα μέτρα: "Επαναπροσανατολισμός της κοινής γεωργικής πολιτικής έτσι ώστε αντί της ποσότητας οι ενισχύσεις να ανταμείβουν μάλλον πρακτικές και προϊόντα υγιή και καλής ποιότητας. μετά το πέρας της αξιολόγησης του καθεστώτος για τον καπνό που θα λάβει χώρα το έτος 2002, αναπροσαρμογή του καθεστώτος αυτού έτσι ώστε να καταστεί δυνατός προοδευτικά ο περιορισμός των επιδοτήσεων, με ταυτόχρονη εισαγωγή μέτρων προοριζόμενων να αναπτύξουν νέες πηγές εισοδήματος και οικονομικής δραστηριότητας για τους παραγωγούς και το εργατικό δυναμικό και θέσπιση προς το σκοπό αυτό ημερομηνίας που θα αντιστοιχεί σε προθεσμία όχι μακρά".

Έτσι προτάθηκε η τροποποίηση του πεδίου δραστηριότητας του κοινοτικού ταμείου του καπνού και η αντικατάσταση του τομέα της γεωπονικής έρευνας από δράση υποστήριξης στην ανάπτυξη συγκεκριμένων πρωτοβουλιών μετάβασης για τους παραγωγούς καπνού προς άλλες καλλιέργειες και οικονομικές δραστηριότητες που δημιουργούν απασχόληση. Επίσης είναι σκόπιμη η αύξηση της προβλεπόμενης για το ταμείο παρακράτησης σε 3% το έτος 2003 και σε 5% από το έτος 2004 και μετά ώστε να ενισχυθούν τα διαθέσιμα δημοσιονομικά μέσα που προορίζονται για τη χρηματοδότηση δράσεων πληροφόρησης για τις επιβλαβείς επιδράσεις της κατανάλωσης καπνού και πρωτοβουλιών μετάβασης για την παραγωγή. Η τελευταία αυτή δράση, η οποία αντιπροσωπεύει νέα προτεραιότητα, θα ήταν δυνατόν να τεθεί σε εφαρμογή σε εθνικό επίπεδο στο πλαίσιο συγκεκριμένων δράσεων μετάβασης και θα προορίζεται να συνοδεύει τα προγράμματα εξαγοράς ποσοστώσεων και να αναπτύξει συνεργίες με αυτά.

2001/0276 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τον καθορισμό των πριμοδοτήσεων και των κατωφλίων εγγύησης για τον καπνό σε φύλλα κατά ομάδα ποικιλιών, κατά κράτος μέλος και για τις συγκομιδές των ετών 2002, 2003 και 2004 καθώς και με την τροποποίηση του κανονισμού (ΕΟΚ) αριθ. 2075/92

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής [2],

[2] ΕΕ C της ...., σ. ...

τη γνώμη του Ευρωπαϊκού Κοινοβουλίου [3],

[3] ΕΕ C ... της ...., σ. ...

τη γνώμη της Οικονομικής και Κοινωνικής Επιτροπής [4],

[4] ΕΕ C ... της ...., σ. ...

Εκτιμώντας τα εξής :

(1) Το άρθρο 4 του κανονισμού (ΕΟΚ) αριθ. 2075/92 του Συμβουλίου, της 30ής Ιουνίου 1992, για την κοινή οργάνωση αγοράς του ακατέργαστου καπνού [5], προβλέπει τον καθορισμό του ποσού των πριμοδοτήσεων και των συμπληρωματικών ποσών, λαμβανόμενων υπόψη των δυνατοτήτων διάθεσης των διάφορων καπνών τόσο κατά το παρελθόν όσο και των προβλεπόμενων, υπό τους συνήθεις όρους ανταγωνισμού. Είναι σκόπιμο να καθορισθεί το επίπεδο των πριμοδοτήσεων οι οποίες συνδεθούν με τα ανώτατα όρια εγγύησης που έχουν καθορισθεί για τις συγκομιδές των ετών 2002, 2003 και 2004.

[5] ΕΕ L 215 της 30.07.1992, σ. 70. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1336/2000 (ΕΕ L 154 της 27.06.2000, σ. 2).

(2) Με βάση τις διατάξεις του άρθρου 8 δεύτερο εδάφιο και του άρθρου 9 παράγραφος 2 του κανονισμού (ΕΟΚ) αριθ. 2075/92, πρέπει να καθορισθεί το επίπεδο των κατωφλίων εγγύησης κατά ομάδα ποικιλιών και κατά κράτος μέλος για τις συγκομιδές των ετών 2002, 2003 και 2004 λαμβανομένων υπόψη, κατά κύριο λόγο, των συνθηκών της αγοράς και των κοινωνικοοικονομικών και γεωπονικών συνθηκών των οικείων ζωνών παραγωγής. Ο καθορισμός αυτός πρέπει να πραγματοποιηθεί σε εύθετο χρόνο, προκειμένου οι παραγωγοί να έχουν τη δυνατότητα να προγραμματίσουν την παραγωγή τους για τις προαναφερθείσες συγκομιδές.

(3) Το άρθρο 6 παράγραφος 5 του κανονισμού (ΕΟΚ) αριθ. 2075/92 προβλέπει ότι τα κράτη μέλη έχουν τη δυνατότητα να εφαρμόζουν σύστημα δημοπρασιών στις συμβάσεις καλλιέργειας. Με βάση τις ισχύουσες σήμερα διατάξεις, αν εφαρμοστεί το σύστημα αυτό, πρέπει να καλύπτει όλες τις ομάδες ποικιλιών καπνού τις παραγόμενες σε κάποιο κράτος μέλος. Το σύστημα δεν εφαρμόστηκε μέχρι τώρα διότι τα κράτη μέλη εκτιμούν ότι η διεξαγωγή δημοπρασιών θα ήταν δικαιολογημένη μόνο για ορισμένες ομάδες ποικιλιών. Προκειμένου να ενθαρρυνθεί η προσφυγή στις δημοπρασίες ως μέσου για την αύξηση της εμπορικής τιμής του ακατέργαστου καπνού, είναι σκόπιμη η αναπροσαρμογή των κανονιστικών διατάξεων, εξασφαλίζοντας μεγαλύτερη ευελιξία ώστε να καταστεί δυνατόν η εφαρμογή του μηχανισμού αυτού να διατηρηθεί εκ μέρους των κρατών μελών περιορισμένη μόνο σε ορισμένες ομάδες ποικιλιών.

(4) Το εθνικό απόθεμα ποσοστώσεων που δημιουργήθηκε δυνάμει του άρθρου 9 παράγραφος 5 του κανονισμού (ΕΟΚ) αριθ. 2075/92 δεν έδωσε τη δυνατότητα να επιτευχθούν οι στόχοι μετάβασης για τους παραγωγούς και η αναδιάρθρωση εκμεταλλεύσεων που αυτή είχε ως στόχο. Η εφαρμογή σε εθνικό επίπεδο, μεταξύ άλλων των κριτηρίων αναδιανομής του αποθέματος αυτού τα οποία καθορίστηκαν από τα κράτη μέλη και το χαμηλό ποσοστό ποσοτήτων που συμμετείχαν στη σύσταση του αποθέματος, αποδείχθηκε ανεπαρκής προκειμένου να προκύψουν τα επιδιωκόμενα αποτελέσματα. Πέραν τούτου, έχει διαπιστωθεί ότι το διοικητικό σύστημα διαχείρισης του εθνικού αποθέματος δημιούργησε υπερβολικό φόρτο διοικητικής εργασίας και πολυπλοκότητα στη διαχείριση των ποσοστώσεων, με αποτέλεσμα σημαντικές καθυστερήσεις στην κατανομή των ποσοστώσεων. Συνεπώς πρέπει να απλουστευθεί το σύστημα με κατάργηση του εν λόγω μηχανισμού.

(5) Η ανακοίνωση της Επιτροπής «Αειφόρος ανάπτυξη στην Ευρώπη για έναν καλύτερο κόσμο: στρατηγική της Ευρωπαϊκής Ένωσης υπέρ της αειφόρου ανάπτυξης [6]» προβλέπει τα ακόλουθα μέτρα: "Επαναπροσανατολισμός της κοινής γεωργικής πολιτικής έτσι ώστε αντί της ποσότητας οι ενισχύσεις να ανταμείβουν μάλλον πρακτικές και προϊόντα υγιή και καλής ποιότητας. μετά το πέρας της αξιολόγησης του καθεστώτος για τον καπνό που θα λάβει χώρα το έτος 2002, αναπροσαρμογή του καθεστώτος αυτού έτσι ώστε να καταστεί δυνατός προοδευτικά ο περιορισμός των επιδοτήσεων, με ταυτόχρονη εισαγωγή μέτρων προοριζόμενων να αναπτύξουν νέες πηγές εισοδήματος και οικονομικής δραστηριότητας για τους παραγωγούς και το εργατικό δυναμικό και θέσπιση προς το σκοπό αυτό ημερομηνίας που θα αντιστοιχεί σε προθεσμία όχι μακρά".

[6] COM(2001) 264 τελικό.

(6) Έτσι, σε συνάρτηση προς τη νέα αυτή προτεραιότητα προτείνεται η τροποποίηση του πεδίου ενεργειών του κοινοτικού ταμείου καπνού και ο τομέας της γεωπονικής έρευνας να αντικατασταθεί από δράση υποστήριξης στην ανάπτυξη συγκεκριμένων πρωτοβουλιών μετάβασης για τους παραγωγούς καπνού προς άλλες καλλιέργειες και οικονομικές δραστηριότητες που δημιουργούν απασχόληση. Επίσης είναι σκόπιμη η αύξηση της προβλεπόμενης για το ταμείο παρακράτησης σε 3% το έτος 2003 και σε 5% από το έτος 2004 και μετά ώστε να ενισχυθούν τα διαθέσιμα δημοσιονομικά μέσα που προορίζονται για τη χρηματοδότηση δράσεων πληροφόρησης για τις επιβλαβείς επιδράσεις της κατανάλωσης καπνού και πρωτοβουλιών μετάβασης για την παραγωγή. Η τελευταία αυτή δράση, η οποία αντιπροσωπεύει νέα προτεραιότητα, θα ήταν δυνατόν να τεθεί σε εφαρμογή σε εθνικό επίπεδο στο πλαίσιο συγκεκριμένων δράσεων μετάβασης και θα προορίζεται να συνοδεύει τα προγράμματα εξαγοράς ποσοστώσεων και να αναπτύξει συνεργίες με αυτά.

(7) Ο κανονισμός (ΕΟΚ) αριθ. 2075/92 πρέπει να τροποποιηθεί ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τις συγκομιδές των ετών 2002, 2003 και 2004, τα ποσά πριμοδοτήσεων για καθεμία από τις ομάδες ακατέργαστου καπνού και τα συμπληρωματικά ποσά τα αναφερόμενα στο άρθρο 3 του κανονισμού (ΕΟΚ) αριθ. 2075/92 καθορίζονται στο παράρτημα I του παρόντος κανονισμού.

Άρθρο 2

Για τις συγκομιδές των ετών 2002, 2003 και 2004, τα κατώφλια εγγύησης που αναφέρονται στα άρθρα 8 και 9 του κανονισμού (ΕΟΚ) αριθ. 2075/92 κατά ομάδα ποικιλιών και κατά κράτος μέλος καθορίζονται στο παράρτημα II του παρόντος κανονισμού.

Άρθρο 3

Ο κανονισμός (ΕΟΚ) αριθ. 2075/92 τροποποιείται ως εξής:

1) Στο άρθρο 6 η παράγραφος 5 αντικαθίσταται από τα ακόλουθα:

« 5. Εάν το δικαιολογούν οι διαρθρώσεις, το κράτος μέλος έχει τη δυνατότητα να εφαρμόζει στις συμβάσεις καλλιέργειας σύστημα δημοπρασιών το οποίο καλύπτει το σύνολο των συμβάσεων ομάδας ποικιλιών που αναφέρονται στην παράγραφο 1 και έχουν συναφθεί πριν από την ημερομηνία έναρξης της παράδοσης του καπνού.»

2) Στο άρθρο 9 η παράγραφος 5 διαγράφεται.

3) Το άρθρο 13 αντικαθίσταται από τα ακόλουθα:

«Άρθρο 13

1. Συγκροτείται κοινοτικό ταμείο καπνού, χρηματοδοτούμενο με παρακράτηση ίση προς:

- 2% της πριμοδότησης για τη συγκομιδή του έτους 2002,

- 3% της πριμοδότησης για τη συγκομιδή του έτους 2003,

- 5% της πριμοδότησης από τη συγκομιδή του έτους 2004 και μετά.

2. Το ταμείο χρηματοδοτεί δράσεις στους ακόλουθους τομείς:

α) τη βελτίωση των γνώσεων του κοινού όσον αφορά τις επιβλαβείς επιδράσεις της κατανάλωσης καπνού υπό οποιαδήποτε μορφή, ιδίως με την ενημέρωση και την εκπαίδευση, υποστήριξη στη συλλογή δεδομένων ώστε να προσδιορισθούν οι τάσεις της κατανάλωσης καπνού και να εκπονηθούν επιδημιολογικές μελέτες για τον καπνό σε κοινοτική κλίμακα, μελέτη για την πρόληψη του καπνίσματος.

β) στο πλαίσιο του προγράμματος που αναφέρεται στο άρθρο 14 παράγραφος 1, συγκεκριμένες δράσεις μετάβασης για τους παραγωγούς ακατέργαστου καπνού προς άλλες καλλιέργειες ή άλλες οικονομικές δραστηριότητες που δημιουργούν απασχόληση καθώς και μελέτες όσον αφορά τις δυνατότητες μετάβασης για τους παραγωγούς ακατέργαστου καπνού προς άλλες καλλιέργειες ή δραστηριότητες.».

Άρθρο 4

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τη συγκομιδή του έτους 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I ΠΡΙΜΟΔΟΤΗΣΕΙΣ ΓΙΑ ΤΟΥΣ ΚΑΠΝΟΥΣ ΣΕ ΦΥΛΛΑ ΣΥΓΚΟΜΙΔΩΝ ΤΩΝ ΕΤΩΝ 2002, 2003 και 2004

>ΘΕΣΗ ΠIΝΑΚΑ>

ΣΥΜΠΛΗΡΩΜΑΤΙΚΑ ΠΟΣΑ

Ποικιλίες // EUR/kg

Badischer Geudertheimer, Pereg, Korso // 0,5509

Badischer Burley E και υβρίδιά της // 0,8822

Virgin D και υβρίδιά της, Virginia και υβρίδιά της // 0,5039

Paraguay και υβρίδιά της, Dragon vert και υβρίδιά της, Philippin, Petit Grammont (Flobecq), Semois, Appelterre // 0,4112

ΠΑΡΑΡΤΗΜΑ ΙΙ ΚΑΤΩΦΛΙΑ ΕΓΓΥΗΣΗΣ ΓΙΑ ΤΗ ΣΥΓΚΟΜΙΔΗ ΤΟΥ ΕΤΟΥΣ 2002 (τόνοι)

>ΘΕΣΗ ΠIΝΑΚΑ>

ΚΑΤΩΦΛΙΑ ΕΓΓΥΗΣΗΣ ΓΙΑ ΤΙΣ ΣΥΓΚΟΜΙΔΕΣ ΤΩΝ ΕΤΩΝ 2003 και 2004 (τόνοι)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>